Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2022/C 203/06)

Europa-Kommissionen har godkendt denne ændring af mindre omfang i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang findes i Kommissionens eAmbrosia-database

ENHEDSDOKUMENT

»Patatas de Prades« / »Patates de Prades«

EU-nr.: PGI-ES-0232-AM01 – 11.5.2021

BOB ( ) BGB (X)

1. Betegnelse(r) [på BOB eller BGB]

»Patatas de Prades« / »Patates de Prades«

2. Medlemsstat eller Tredjeland

Spanien

3. Beskrivelse af landbrugsproduktet eller fødevaren

3.1. Produkttype [jf. bilag XI]

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Det produkt, der skal beskyttes, er en knoldplante af arten Solanum tuberosum L, af sorten Kennebec, beregnet til konsum og af en størrelse på 40-80 mm (i visse tilfælde dog op til 100 mm).

Skrællen er meget glat, hård og fast. Kødet er hvidligt, fast og melet, og smagen er sødlig og vedvarende. Kartoflerne har en svag duft af kastanjer.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle faser af fremstillingen, fra dyrkningen (der begynder med indkøb af en kimplante) til forarbejdning og emballering finder sted i det afgrænsede geografiske område.

Etablering af afgrøder:

processen indledes med indkøb af kimplante af sorten »Kennebec«. Denne sort giver ikke noget stort udbytte, men kvaliteten er høj.

Kartoflerne sættes i april i furer, hvorefter de dækkes ved pløjning, således at man danner en kam, hvor planterne udvikler sig.

Høstning af afgrøder:

høsten foregår manuelt og finder først sted i slutningen af august eller september, idet planten dør naturligt i august. Knoldene trækkes op med stor forsigtighed, tidligst to uger efter at planten er død. Herved færdigudvikles skrællen, og kartoflen bevarer sine kvalitative egenskaber og bliver mere modstandsdygtig over for eventuel beskadigelse under emballeringen, samtidig med at dens naturlige holdbarhed forbedres.

3.5. Særlige regler for udskæring, rivning eller emballering osv. af det produkt, som betegnelsen henviser til

De kartofler, der falder ind under den geografiske betegnelse, emballeres i afkomprimerede papirposer med en kapacitet på mellem 1 og 5 kg.

3.6. Særlige regler for mærkning af det produkt, som betegnelsen henviser til

De beskyttede kartofler, der bringes i omsætning på markedet, skal være mærket med etiketter, der tydeligt og obligatorisk viser BGB-betegnelsen, BGB’s eget logo og EU’s BGB-logo. Den emballage, hvori de kartofler, der er omfattet af BGB-betegnelsen »Patatas de Prades«, forsendes, skal også tydeligt være forsynet med en nummerering, der er godkendt af kontrolinstansen for den beskyttede geografiske betegnelse.

4. Kort angivelse af det geografiske områdes afgrænsning

Produktionsområdet for de kartofler, der falder ind under den geografiske betegnelse »Patatas de Prades«, omfatter kommunerne Prades, Capafonts, La Febró og Arbolí, som alle hører ind under distriktet Baix Camp i Tarragona-provinsen i den selvstyrende region Catalonien.

Forarbejdning og emballering finder sted i produktionsområdet.

5. Tilknytning til det geografiske område

Historisk:

Der er en gammel tradition for kartoffeldyrkning i det beskyttede område, således som det beskrives af Emili Morera Llauradó i en bog fra slutningen af det 19. århundrede, hvor kartoflernes kvalitet tilskrives det særlige klima og den højde, som produktionsarealerne er beliggende i.

José Ruy Fernández (1920) skriver om byen Prades, at dens vigtigste rigdom er kartoflen. Det er den bedste kartoffel, der høstes, ikke blot i Catalonien, men i hele Spanien, og takket være dette produkts enestående egenskaber, dets udsøgte smag og stivelseskvaliteter kan det sælges til højere pris end konkurrerende produkter.

Naturlig:

Prades-bjergene er beliggende i 1 000 meters højde med særlige egenskaber, og jorden, som er siliciumholdige sandjord med en let sur pH-værdi, er meget frugtbar. Området har kun lidt nedbør, temperaturerne er temmelig lave, og klimaet præges desuden af fugtige vinde fra havet, hvilket er med til at give disse kartofler deres særlige kvalitet. Alle disse faktorer gør, at:

planternes vækstcyklus bliver længere. Der høstes kun en gang om året, hvilket gør kartoflerne mere modstandsdygtige og giver dem et større tørstofindhold.

De kartofler, der dyrkes i området Prades, har en meget glat skræl uden misvækster, hvilket tydeligt adskiller disse kartofler fra kartofler fra andre områder, hvor man dyrker den samme sort.

Kartoflerne opbevares naturligt i godkendte lagre uden anvendelse af antispiringsmidler eller andre produkter, som ændrer kartoflernes naturlige holdbarhed.

Af det ovenstående fremgår det, at det er områdets høje beliggenhed, jordbundsforholdene (som er en vigtig faktor i forbindelse med denne type afgrøde) og klimaet i et samspil med landbrugernes dyrkningstraditioner og erfaringer, der gør, at kartoflerne »Patatas de Prades« er af så høj en kvalitet.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Den ajourførte varespecifikation kan findes på http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-patates-de-prades-modificacion-menor-es.pdf, mens ændringsprocessen er i gang.

og vil blive offentliggjort på

Http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/,, når den er blevet godkendt.

(1) EUT L 179 af 19.6.2014, s. 17.